《送李四清》
宋代·吴可

连侯爱画鱼，李侯爱画山。
诗情动幽怀，摹写不少閒。
骚雅移丹动，妙寄云水间。
翻然欲登涉，试寻芷与兰。
我不一音解，早年便挂冠。
养拙颓檐下，任真亦足欢。
敌骑践江浙，少长奔荆蛮。
却行处狼区，益知行路难。
乱来战未息，老去食转艰。
前年治南亩，颇喜人牛安。
力耕日以广，心事日以宽。
行当遂野性，策杖寻江干。
云深几茅屋，柳映一柴关。
扁舟鸣拨刺，危亭秀孱颜。
安得两玉人，邻曲相追攀。
真赏会心处，应当谢毫端。
长哦洗兵马，随意罗杯盘。
伯雅要倾倒，莫厌数往还。
愿如三径松，余生同岁寒。

作者简介：建康人，字思道。原名默。徽宗大观三年进士。尝以诗谒苏轼、刘安世，得二人称勉。为蔡绦所用，又出入梁师成之门。累官至团练使。宣和末避战乱辞官，责授武节大夫致仕。有诗名，兼长于词。主张学诗当以杜甫为体，以苏轼、黄庭坚为用。有《藏海居士集》、《藏海诗话》。